**УСТАВ**

**НА СДРУЖЕНИЕ С НЕСТОПАНСКА ЦЕЛ**

**„ МИГ ДЕВНЯ-СУВОРОВО”**

**Приет на учредително събрание в гр. Девня на ,,.07.2023 г.**

**ПРЕАМБЮЛ**

В съответствие с разпоредбите на Закона за юридическите лица с нестопанска цел /ЗЮЛНЦ/ и действащите нормативни актове, регламентиращи прилагането на подхода ЛИДЕР и подхода ВОМР (Водено от общностите местно развитие), настоящият устав на Сдружение с нестопанска цел **МИГ ДЕВНЯ – СУВОРОВО** урежда:

* основните устройствени правила на сдружението;
* организацията на дейността му;
* неговите принципи, задачи, цели и средства за постигането им,
* правата, задълженията и отговорността на членовете му и на органите за управление, при осъществяването на дейността им в обществена полза.

Учредяването на „Местна инициативна група Девня – Суворово” е израз на желанието на представители от местната власт, бизнеса и неправителствения сектор в общините Девня и Суворово да включат активно в процесите за устойчиво развитие на територията на двете общини, чрез привличане на финансови средства от Европейския земеделски фонд за развитие на селските райони и всички други възможни финансиращи фондове. Сис своето учредяване сдружението си поставя за цел да подпомогне ускоряването на икономическия растеж и подобри условията за живеене на общата територия, като използва максимално ефективно наличните ресурси за преодоляване на основните проблеми засягащи местната общност:

* застой на икономическия растеж;
* ограничени възможности за трудова заетост;
* отрицателен демографски тренд;
* ниска ефективност в използването на ресурсите и възможносите за развитие.

 Учредяването на „Местна инициативна група Девня – Суворово” е резултат от провеждането на редица работни и информационни срещи между представители на местната власт, бизнеса и неправителствения сектор от територията на общините Девня и Суворово целящи обединяване на усилията на местната общност за устойчиво развитие на територията.

Водени от изложеното до тук ние, учредителите, създадохме настоящия устав.

**I. ОБЩИ ПОЛОЖЕНИЯ**

**Статут и основни принципи**

Чл. 1. (1) „Местна инициативна група Девня – Суворово” е юридическо лице, с обществено полезна дейност, отделно от членовете си, учредено съгласно разпоредбите на Закона за юридическите лица с нестопанска цел, Устава и Решението на учредителното събрание.

(2) Сдружението е независима, неполитическа организация и представлява форма на публично-частно партньорство със задължително участие на общините Девня и Суворово, съгласно решение на общинските съвети.

(3) Сдружението отговаря за задълженията си със своето имущество.

(4) Членовете на сдружението не отговарят за неговите задължения.

(5) Членовете отговарят за внасяне на дължимите членски вноски.

Чл. 2. Основни принципи на работа:

* Публичност, откритост и информираност на обществеността за дейността на Сдружението;
* Равенство, взаимно уважение между членовете без оглед на пол, раса, религия и партийна принадлежност, право на глас на всеки член, участие в управлението на сдружението и право да бъде информиран за дейността му;
* Колективност при обсъждането на всички въпроси и вземането на решения;
* Равнопоставеност между представителите на публичните институции, бизнеса и организациите на гражданското общество;
* Равнопоставеност и сътрудничество между представителите на общините, членуващи в сдружението;
* Равнопоставеност между представителите на земеделския и неземеделския бизнес;
* Екипност в работата на ръководните органи
* Лична отговорност при изпълнение на взетите решения.

**Наименование**

Чл. 3. (1) Наименованието на сдружението е „Местна инициативна група Девня – Суворово” („МИГ ДЕВНЯ – СУВОРОВО”).

(2) Наименованието на сдружението, заедно с указание за седалището, адреса, където е регистрирано сдружението и номера в регистър БУЛСТАТ, следва да бъдат посочвани в документите от кореспонденцията на сдружението.

(3) Наименованието на клоновете на сдружението се образува като към наименованието на сдружението се добавя указанието "клон" и населеното място, където е седалището на клона. Към наименованието на клона може да се добави и указание за неговия предмет на дейност.

**Седалище и адрес на управление**

Чл. 3. Седалището на сдружението е: гр. Девня, обл. Варна, ул………………… № …………….

**Срок**

Чл. 4. Сдружението не е ограничено със срок или друго прекратително условие.

**Определяне на дейността**

Чл. 5. Сдружението осъществява дейност в обществена полза, насочена към развитие на селските региони, в частност територията на общините Девня и Суворово, чрез консултиране, разработване и развитие на проекти и тяхното техническо изпълнение, както и информационна дейност.

**Предмет на дейност**

Чл. 6. Сдружението има следният предмет на дейност:

* Прилагане на интегрирана Стратегия за местно развитие, разработена съгласно изискванията на Програмата за развитие на селските райони и други програми, финансирани със средства от Европейския съюз;
* Прилагане на подхода ЛИДЕР и/или подхода ВОМР по Европейския земеделски фонд за развитие на селските райони и други децентрализирани програми за развитие, основани на участието на местните общности;
* Кандидатстване за финансиране на Стратегията за местно развитие пред Министерство на земеделието спрямо правилата на подхода ЛИДЕР и/или подхода ВОМР, както и кандидатстване за финансиране пред други програми на Европейския съюз при наличие на възможност;
* Участие в дейности на мрежа от структури в селски райони в България и в страните от ЕС и извън ЕС;
* Предлагане на различни форми за обучение и професионална квалификация;
* Осъществяване на изследователски програми, социологически проучвания, експертна и консултантска дейност, свързани с предмета на дейност на сдружението;
* Създаване на партньорски отношения с университети, изследователски институти, държавна администрация, бизнес среди, неправителствени организации;
* Организиране и провеждане на работни срещи, обучения, семинари, конференции, форуми, дебати и обсъждания с представители на всички нива на държавно управление, бизнес средите и нестопанските организации;
* Организиране на конкурси за финансиране на проекти по Стратегията на местната инициативна група спрямо правилата на ЛИДЕР и/или подхода ВОМР и съответните разпоредби на Управляващите органи;
* Изготвяне и изпълнение на проекти за постигане целите на сдружението.
* Разработване на анализи, стратегии, доклади, програмни документи, свързани с предмета на дейност;
* Поддържане на база от данни и осигуряване обмен на информация и успешни практики.
* Издаване на брошури, бюлетини и други печатни материали.
* Прилагане на мерки за изграждане на капацитет в общността.
* Участие в други сдружения с нестопанска цел - асоциации, федерации и други със сходен предмет на дейност в страната и чужбина.
* Развиване на международна дейност и междурегионално сътрудничество.
* Съдействие за развитието и утвърждаването на духовните ценности, гражданското общество, здравеопазването, образованието, науката, културата, техниките, технологиите и физическата култура и спорт на територията на Сдружението;
* Съдействие за икономическото и социално развитие на територията на Сдружението, за популяризиране в България и чужбина предимствата на територията за привличане на инвестиции;
* Съдействие за подпомагане на социалната интеграция и личностната реализация на социално слабите, на хората с увреждания и на лицата, нуждаещи се от грижи, защита на човешките права на населението, което живее на територията на Сдружението;
* Съдействие за подобряване качеството на живот на територията на Сдружението, чрез реализиране на фокусирани действия към групите в неравностойно положение – етнически малцинства; жени в риск; хора с увреждания; млади хора, които са дългосрочно безработни и др.;
* Всякаква незабранена от закона нестопанска дейност, свързана с целите на Сдружението, както и допълнителна стопанска дейност, свързана с предмета на основната дейност и приходите, от която се използват само за постигане на целите на сдружението:
* Консултантска дейност и услуги, изготвяне на анализи, организиране и провеждане на семинари, обучения, демонстрации, проучвания и други подобни във връзка с предмета на дейност и целите на Сдружението;
* Упражняване на права върху интелектуална собственост;
* Издателска дейност;
* Създаване и разпространение на информационни продукти;
* Управление на собствено имущество;
* Презентиране на национално равнище уникалността на територията на Сдружението, характерните за територията местни продукти, специфични обичаи и традиции;
* Други незабранени от законите дейности.

**Основни цели на сдружението**

Чл. 7. Основни цели на сдружението са:

* Подкрепа за развитието на територията на Сдружението;
* Стимулиране въвеждането на нови методи и практики за развитие на селските райони чрез прилагането на иновативни политики на територията на Сдружението;
* Въвеждане и утвърждаване на европейските практики и подходи за децентрализирано развитие на селските райони отдолу - нагоре, включително чрез подхода ЛИДЕР и/или подхода ВОМР на Европейския земеделски фонд за развитие на селските райони и други европейски фондове;
* Насърчаване и подкрепа за сближаването на българската земеделска политика с Общата селскостопанска политика на ЕС, подпомагане развитието на селското стопанство и допринасяне за укрепване на селските райони;
* Повишаване информираността на обществото, институциите, професионални и обществени среди за проблемите по развитието на селските райони;
* Повишаване на съществуващия имидж, атрактивност и привлекателност на територията на Сдружението и превръщането й в място за атрактивна, устойчива заетост и пълноценен живот;
* Подкрепа за развитието на устойчив селски и културен туризъм;
* Подпомагане регионалното и трансгранично развитие;
* Подпомагане проекти, свързани с обучението, квалификацията и преквалификацията на местните човешки ресурси;
* Организиране и реализация на образователни и обучителни програми (курсове, лекции, дискусии и семинари) в полза на местната общност;

**Средства за постигане на целите на сдружението**

Чл. 8. (1) Средстватата за постигане целите на сдружението са:

* Сътрудничество с организации, институции и физически лица в страната и в чужбина;
* Изработване и консултиране на проекти по Национални програми, Европейския земеделски фонд за развитие на селските райони, Структурните фондове и Кохозионния фонд на Европейския съюз и други;
* Организиране на симпозиуми, семинари, конференции и други национални и международни срещи по общи и конкретни въпроси в областта на целите на Сдружението;
* Издателска дейност.
* Публикуване на материали, свързани с дейността;
* Провеждане, възлагане и подпомагане на проекти и изследвания.

(2) За постигане на своите цели Сдружението използва всички средства, които не противоречат на Конституцията и законите на Република България.

**Допълнителна стопанска дейност**

Чл. 9. (1) Сдружението ще извършва общественополезна дейност, като в съответствие с разпоредбите на ЗЮЛНЦ може да осъществява смостоятелно или в съдружие с други физически лица и/или юридически лица допълнителна стопанска дейност с цел набиране на парични средства за осъществяване на предвидените в устава цели.

(2) Сдружението не разпределя печалба от допълнителна стопанска дейност. Всички приходи от тази дейност се използват за постигането на заявените с този Устав цели и в предвидените от Закона за юридическите лица с нестопанска цел възможности. Изпълнението и контролът върху извършваната стопанска дейност се възлага на Управителния съвет на Сдружението.

(3) Сдружението може да извършва допълнителната стопанска дейност в сферата на:

* Презентиране в страната и чужбина уникалността на селските райони, характерните за тях местни продукти, специфичните обичаи и традиции;
* Консултантска дейност и услуги, изготвяне на анализи, организиране и провеждане на семинари, обучения, демонстрации, проучвания и други подобни;
* Упражняване на права върху интелектуална собственост;
* Издателска дейност;
* Създаване и разпространение на информационни продукти;
* Управление на собствено имущество;
* Други незабранени от законите дейности;

**II. ЧЛЕНСТВО**

**Членски права и задължения**

Чл. 10. (1) Членове на сдружението могат да бъдат:

* Всички български и чуждестранни, дееспособни физически лица, регистрирани по реда на Търговския закон, Закона за занаятите или регистрирани по реда на Наредба № 3 от 1999 г. за създаване и поддържане на регистър на земеделските производители, които имат седалище или постоянен адрес на територията на „ Местна инициативна група Девня – Суворово”;
* Всички български и чуждестранни, юридически лица, регистрирани по реда на Търговския закон, Закона за кооперациите, Закона за занаятите, Закона за задълженията и договорите или Закона за юридическите лица с нестопанска цел, които имат седалище на територията на „ Местна инициативна група Девня – Суворово”;

(2) Член на сдружението може да бъде всяко лице съгласно ал. (1), което споделя целите на сдружението и средствата за тяхното постигане, изпълнява неговия устав и плаща редовно членския си внос.

Чл. 11. Всеки член на сдружението има право:

* да участвува в дейността на сдружението и в работата на Общото събрание;
* да бъде избиран в неговите органи на управление;
* да осъществява контрол върху работата на сдружението и органите на управление;
* да бъде информиран за дейността на сдружението;
* да се ползува от имуществото на сдружението и от резултатите от дейността му.
* да отправя предложения относно дейността на Сдружението до Общото събрание;

Чл. 12. Всеки член на сдружението е длъжен:

* да плаща редовно членския си внос;
* да спазва Устава на сдружението и да работи за постигане на неговите цели;
* да изпълнява решенията на ръководните органи на Сдружението;
* да спазва професионалната етика в отношенията с останалите члнове;
* да работи за увеличаване на имуществото на сдружението и издигане на неговия обществен авторитет.

Чл. 13. Членските права и задължения са непрехвърлими и не преминават върху други лица в случай на смърт или прекратяване на членството. Упражняването на членски права може да бъде предоставено на другиму чрез упълномощаване.

**Придобиване на членство**

Чл. 14. (1) Членовете на сдружението се приемат от Управителния съвет. Кандидатите отправят писмена молба до Управителния съвет, който разглежда молбата и взема решение на следващото си заседание. Приемането на членовете става с явно гласуване и обикновено мнозинство.

(2) При приемането на членове на сдружението Управителния съвет съблюдава спазването на процентното съотношение между представителите на местната власт, бизнеса и неправителствения сектор, съгласно изискванията на приложимата нормативна уредба по подхода ЛИДЕР/ВОМР.

**Отговорност**

Чл. 15. За задълженията на Сдружението, членовете отговарят до размера на предвидените в устава и определените от Общото събрание имуществени вноски. Над този размер членът не отговаря лично за задълженията на Сдружението.

**Прекратяване на членство**

Чл. 16. (1) Членството се прекратява:

* с едностранно волеизявление до сдружението;
* със смъртта или поставянето под пълно запрещение;
* с изключване;
* с прекратяването на юридическото лице - член на сдружението;
* при отпадане.

(2) При прекратяване на членството, имуществените отношения между бившия член или правоприемниците му и сдружението се уреждат след приемане на годишния финансов отчет от Общото събрание. В случай на непогасени задължения на бившия член към сдружението се извършва прихващане от вземанията му от сдружението.

(3) Решението за изключване се взема от Управителния съвет на Сдружението при наличието на виновно поведение, което прави по-нататъшното членство несъвместимо. Решението за изключване може да се обжалва пред Общото събрание на сдружението.

(4) Отпадането на членство е налице, при невнасяне на две поредни членски вноски. Отпадането се констатира от Управителния съвет по документи и с надлежно решение, с което се прекратява членството.

(5) Отпадане е на лице и при промяна на условията за членство в сдружението, настъпили при изменения в нормативната уредба и/или този устав. Отпадането се констатира от Управителния съвет по документи и с надлежно решение, с което се прекратява членството.

(6) Членството на юридическите лица се прекратява след прекратяване на дейността им по съответния ред. В случаите на прекратяване и преобразуване, за член на Сдружението се счита правоприемникът на прекратения или преобразуван член. При всички други преобразувания на член на Сдружението /сливане, отделяне, разделяне/, при които досегашният член губи юридическата си самостоятелност, новият или новите лица могат да участват в Сдружението след изрично писмено изразено желание за това.

**III. ИМУЩЕСТВО. ИЗТОЧНИЦИ НА СРЕДСТВА. СТОПАНСКА ДЕЙНОСТ. ПОКРИВАНЕ НА ЗАГУБИ.**

**Имущество**

Чл. 17. Имуществото на сдружението се състои от правото на собственост и други вещни права върху основни и оборотни средства, имуществени вноски от членовете, вземания и други права в зависимост от действуващите нормативни актове.

**Източници на средства на сдружението**

Чл. 18. (1) Сдружението има свой бюджет, собствено счетоводно отчитане и може да разкрива банкови сметки в лева и валута.

(2) Бюджетът на Сдружението се предлага от Управителния съвет и се одобрява от Общото събрание в началото на всяка финансова година. Годишния членски внос се определя с решение на Общото събрание на сдружението.

(3) По решение на Общото събрание членовете на сдружението могат да правят целеви вноски за постигане на определена цел, определена с устава или с решение на Общото събрание. В решението си Общото събрание определя целта, размера и начина на събиране на вноските. Решението се взема с обикновено мнозинство от присъстващите членове на сдружението.

(4) Сдружението може да получава дарения, ~~и~~ целеви субсидии и безлихвени заеми от физически и юридически лица и да сключва договори за тази цел.

(5) Сдружението управлява и разпределя паричните постъпления, включително целеви държавни субсидии и такива от чужбина.

(6) Основен източник на придобиване на средства от Сдружението е кандидатстването по програми за финансиране на Стратегия за местно развитие, по подхода ЛИДЕР и/или подхода ВОМР на Европейския земеделски фонд за развитие на селските райони и други европейски фондове.

(7) С решение на Управителния съвет, могат да се формират целеви парични фондове, включително и във валута, за финансиране на отделни дейности и мероприятия за осъществяване целите и задачите на Сдружението, като средствата могат да се набират и от членовете на сдружението.

(8) Сдружението отговаря за поетите задължения до размера на притежаваното от него имущество. То не носи отговорност за имуществените задължения на членовете си.

(9) С решение на Управителния съвет сдружението може да сключва договори за кредити от банкови или други финансови институции, както и от физически или юридически лица за осигуряване финансирането на основните дейности на сдружението.

**Стопанска дейност**

Чл. 19. По решение на Общото събрание сдружението може да извършва стопанска дейност, подчинена на условията и реда, определени от настоящия устав, Търговския закон, Закона за счетоводството и данъчните закони.

**Покриване на загуби**

Чл. 20. При наличие на загуби според годишния счетоводен баланс Общото събрание може да вземе решение за тяхното покриване чрез допълнителни вноски от членовете на сдружението. Решението се взема с обикновено мнозинство от присъстващите членове на сдружението.

**IV. УПРАВЛЕНИЕ**

**Органи на сдружението**

Чл. 21. (1) Органите на сдружението са Общото събрание и Управителният съвет.

(2) Управлението на Сдружението се осъществява при спазване на принципите за изборност, равнопоставеност, демократичност, мандатност, отчетност, отговорност и публичност в дейността на органите на Сдружението. Продължителността на един мандат е пет години.

**Състав на Общото събрание**

Чл. 22. (1) Общото събрание е колективен върховен орган, в който вземат участие всички членове на сдружението. Те участвуват в Общото събрание лично или чрез представител.

(2) Състава на Общото събрание спазва процентното съотношение между представителите на местната власт, бизнеса и неправителствения сектор, съгласно изискванията на приложимата нормативната уредба.

**Представителство**

Чл. 23. (1) Членовете - юридически лица се представляват в Общото събрание от законните им представители, от определено от управителният орган лице или изрично упълномощено лице.

(2) Пълномощник на юридическо или физическо лице може да бъде само физическо лице.

(3) Пълномощните са издадени изрично за участие в Общото събрание на сдружението, като могат да бъдат издадени за ограничен или неограничен брой заседания на събранието.

(4) Пълномощниците нямат право да преупълномощават с правата си трети лица.

(5) Пълномощниците могат да представляват само един член на Общото събрание.

**Компетентност на Общото събрание**

Чл. 24. (1) Общото събрание:

 1. изменя и допълва устава;

 2. приема други вътрешни актове;

 3. избира и освобождава членовете на управителния съвет;

 4. определя размера на годишния членски внос и/или други допълнителни парични/имуществени вноски от членовете на сдружението;

 5. взема решение за откриване и закриване на клонове;

 6. взема решение за участие в други организации;

 7. взема решение за преобразуване или прекратяване на сдружението като при прекратяването определя начина за разпределянето на останалото имущество – движими и недвижими вещи, парични средства след удовлетворяване на кредиторите;

 8. взема решения за откриване и закриване на клонове по предложение на Управителния съвет;

9. приема бюджета на сдружението;

 10. взема решение за създаване на фондации и образуване на фондове;

 11. приема отчета за дейността на управителния съвет;

12. отменя решения на другите органи на сдружението, които противоречат на закона, устава или други вътрешни актове, регламентиращи дейността на сдружението;

13. приема основните насоки и програма за дейността на сдружението;

14. взема и други решения, които са задължителни за другите органи на сдружението;

(2) Правата по ал. 1, т. 1, 3, 4, 7, 9, 11 и 12 не могат да се възлагат на други органи на сдружението.

**Провеждане на общо събрание**

Чл. 25. (1) Най-малко веднъж годишно се провежда редовно Общо събрание.

(2) Управителния съвет може по всяко време да свика извънредно Общо събрание.

**Свикване на Общото събрание**

Чл. 26. (1) Общото събрание се свиква от Управителния съвет. То може да се свиква по искане на една трета от членовете на сдружението.

(2) Ако в срок от един месец от искането за свикване на Общо събрание Управителният съвет не отправи писмена покана за свикване на Общо събрание, то се свиква от съда по седалището на Сдружението по писмено искане на заинтересованите членове или натоварено от тях лице.

(3) Свикването се извършва чрез покана, която се публикува на електронната страница на сдружението и се поставя на мястото за обявления в сградата, в която се намира управлението на сдружението, най-малко пет дни преди насрочения ден.

(4) Поканата съдържа дневен ред на въпросите, предложени за обсъждане, датата, часа и мястото за провеждане на Общото събрание и по чия инициатива то се свиква.

**Право на сведение**

Чл. 27. Писмените материали, свързани с дневния ред на Общото събрание, трябва да бъдат предоставени на разположение на членовете в седалището на сдружението.

**Списък на присъстващите**

Чл. 28. (1) На заседанието на Общото събрание се изготвя списък на присъстващите членове или техните представители. Членовете и представителите удостоверяват присъствието си с подпис и се легитимират. Списъкът се заверява от председателя на Общото събрание.

(2) В списъка по предходната алинея се включват членовете, които са заявили за своето присъствие до момента на провеждане на първото гласуване след установяването на наличие на кворум.

**Кворум.**

Чл. 29. Общото събрание може да заседава, ако са се явили членове, представляващи повече от половината от всички членове. При липса на кворум заседанието се отлага за един час по-късно на същото място и при същия дневен ред независимо от броя на членовете.

**Право на глас**

Чл. 30. (1) Всички членове имат право на един глас упражняван лично или чрез пълномощника си.

(2) Член на Общото събрание няма право на глас при решаването на въпроси, отнасящи се до:

* Него, неговия съпруг(а) или роднини по права линия - без ограничения, по съребрена линия - до четвърта степен, или по сватовство - до втора степен включително;
* Юридически лица, в които той е управител или може да наложи или възпрепятства вземането на решения.

(3) Всеки член на Сдружението може да представлява в Общото събрание не повече от един неприсъстващ член, въз основа на писмено пълномощно. Преупълномощаване не се допуска.

(4) Гласуването е явно, ако Общото събрание не реши друго за конкретния случай.

**Конфликт на интереси**

Чл. 31. Член или негов представител не може да участва в гласуването за:

 1. предявяване на искове срещу него;

 2. предприемане на действия или отказ от действия за осъществяване на отговорността му към сдружението.

 3. при решаване на въпроси, отнасящи се до него, неговата съпруга или роднини по права линия - без ограничения, по съребрена линия - до четвърта степен, или по сватовство - до втора степен включително

**Мнозинство**

Чл. 32. (1) Решението на Общото събрание се приема с мнозинство от присъстващите.

(2) За решенията по чл. 24, т. 1 и т. 7 се изисква мнозинство 2/3 от присъстващите.

**Решения**

Чл. 33. (1) Общото събрание не може да приема решения, засягащи въпроси, които не са били публикувани в поканата.

(2) Решенията на Общото събрание влизат в сила незабавно, от момента на тяхното вземане, освен ако действието им не бъде отложено или ако според закона те влизат в сила след обнародване.

**Протокол.**

Чл. 34. (1) За заседанието на Общото събрание се води протокол.

(2) Протоколът на Общото събрание се подписва от председателя на събранието. Към протоколите се прилага списък на присъстващите и документите, свързани със свикването на Общото събрание.

(3) Всеки член, присъствал на Общото събрание, има право да изисква и да следи за точното записване на решенията в протокола.

**Управителен съвет**

Чл. 35. (1) Сдружението се управлява от Управителен съвет, и представлява от неговия председател.

(2) Членовете на Управителния съвет се избират от Общото събрание за срок от пет години.

(3) Управителният съвет е в състав от седем члена, които са членове на сдружението.

(4) Член на Управителния съвет може да бъде юридическо лице - член на сдружението, като на заседанията на Съвета то се представлява от своя законен представител или изрично упълномощено физическо лице.

(5) При избора на членове на Управителния съвет, Общото събрание съблюдава спазването на процентното съотношение между представителите на местната власт, бизнеса и неправителствения сектор, съгласно изискванията на нормативната уредба.

Чл. 36. Членовете на Управителния съвет или физическите лица, които представляват юридически лица, членове на Съвета, е препоръчително да притежават подходяща професионална квалификация и задължително да имат постоянен адрес и/или да работят или имат седалище на територията на действие на местната инициативна група Девня - Суворово;

**Права и задължения на Управителния съвет**

Чл. 37. (1) Членовете на Управителния съвет имат еднакви права и задължения независимо от вътрешното разпределение на функциите между членовете и решенията, с които се предоставя право на управление на изпълнителни членове.

(2) Членовете на Управителния съвет са длъжни да изпълняват задълженията си в интерес на сдружението и да пазят тайните на сдружението и след като престанат да бъдат членове на съвета.

(3) Управителният съвет приема и освобождава членове на сдружението.

(4) Управителният съвет се събира на редовни заседания най-малко веднъж на три месеца, за да обсъди състоянието и развитието на сдружението.

(5) Всеки член на Съвета може да поиска от председателя да свика заседание за обсъждане на отделни въпроси.

(6) Управителният съвет осигурява стопанисването и опазването на имуществото на сдружението.

(7) Управителният съвет приема организационно-управленската структура, реда за назначаване и освобождаване на персонала, правилата за работната заплата и други вътрешни правила на сдружението.

(8) Управителният съвет взема решения за придобиване, отчуждаване и обременяване на недвижими имоти и учредяване на вещни права върху тях, както и отдаването им под наем за срок до три години.

(9) Управителният съвет определя реда и организира извършването на дейността на сдружението.

(10) Управителният съвет подготвя и внася в Общото събрание отчет за дейността на сдружението.

(11) Управителният съвет подготвя и внася в Общото събрание проект за бюджет.

(12) Управителният съвет осигурява изпълнението на решенията на Общото събрание.

(13) Управителния съвет взема решение за управлението и/или разходването и/или разпределянето на получени целеви субсидии при или по повод на осъществяване на дейността на сдружението;

(14) Управителният съвет обсъжда и решава всички други въпроси, освен тези, които са от компетентността на Общото събрание.

**Кворум и мнозинство**

Чл. 38. (1) Решения могат да се вземат, ако присъстват повече от половината от членовете на Управителния съвет, лично или представлявани от друг член на съвета. Никой присъстващ член не може да представлява повече от един отсъстващ. Присъстващо е и лице, с което има двустранна телефонна или друга връзка, гарантираща установяване на самоличността му и позволяваща участието му в обсъждането и вземането на решения. Гласуването на този член се удостоверява в протокола от председателствуващия заседанието.

(2) Решенията се вземат с обикновено мнозинство, освен в случаите предвидени в чл. 37, ал. 8 - 9 и ал. 13 от Устава, които се вземат с квалифицирано 2/3 мнозинство от всички членове.

(3) Управителният съвет може да взема решения и неприсъствено, ако всички членове са уведомени писмено за този начин на гласуване и никой не се е противопоставил. В този случай протоколът за взетите решеният трябва да бъде подписан от всички членове на Управителния съвет, без забележки и възражения.

(4) Извън случаите, изрично посочени в този Устав, Управителният съвет взема решение единодушно за:

 1. съществена промяна на дейността на сдружението;

 2. дългосрочно сътрудничество от съществено значение за сдружението или прекратяване на такова сътрудничество;

 3. вземането на решение за предложение пред Общото събрание за създаване на клон.

Чл. 39. Управителният съвет е длъжен периодично да изготвя предвидената в Закона за счетоводството отчетна информация за дейността на сдружението при спазване на принципите за откритост, достоверност и своевременност.

**Отговорност на членовете на Управителния съвет**

Чл. 40. (1) Членовете на Управителния съвет носят солидарна отговорност за свои действия, с които увреждат интересите на сдружението.

(2) Всеки от членовете на Съвета може да бъде освободен от отговорност, ако се установи, че няма вина за настъпилите вреди.

**Председател на Управителния съвет**

Чл. 41. (1) Председателя на Управителния съвет се избира по решение на Общото събрание на сдружението. В дейността си той се подпомага от заместник – председатели, избрани също така по решение на Общото събрание на сдружението.

(2) Председателят на Управителния съвет има право да извършва всички действия и сделки, които са свързани с дейността на сдружението, да го представлява и да упълномощава други лица за извършване на определени действия. Предедателят на Управителния съвет няма право да отчуждава и да обременява с тежести недвижими имоти на сдружението, освен ако е упълномощен изрично за това от Управителния съвет.

(3) Председателят на Управителния съвет:

 1. организира изпълнението на решенията на Управителния съвет;

 2. осигурява стопанисването и опазването на неговото имущество;

 3. сключва трудовите договори със служителите на сдружението, освен с тези, които се назначават от Управителния съвет;

 4. представлява сдружението и изпълнява функциите, които са му възложени от Управителния съвет.

 5. докладва незабавно на Управителния съвет за съществени обстоятелства, касаещи дейността на сдружението.

Чл. 42. (1) По решение на Общото събрание членовете на Управителния съвет могат да получават годишно възнаграждение, чийто размер се определя с решението на Общото събрание на членовете на сдружението.

(2) Общото събрание определя размера на месечното възнаграждение на Предедателя на Управителния съвет.

Чл. 43. Управителният съвет има и следните специфични функции, които може да делегира на изпълнителния директор:

* Представя за одобрение и е пряко ангажиран с прилагането на приетата от Общото събрание интегрирана Стратегия за местно развитие. Във връзка с изпълнението на Стратегия за местно развитие Управителният съвет е длъжен да изпълни или да организира изпълнението на следното:
* Участие съвместно с външни експерти в комисии за избор на проекти при условие, че имат участващите членове имат необходимата квалификация и познания в областта на проекта. При избор и финансиране на дейности за изпълнението на Стратегия за местно развитие да прилага както процедурите и правилата одобрени като част от Стратегията за местно развитие, така и тези, включени в договора за финансиране изпълнението на Стратегията;
* Да извършва подготовка и провеждане на заседания на комисията за избор на проекти към Сдружението;
* Да осъществява наблюдение на изпълнението на проектите;
* Да осъществява посещения на място;
* Да участвя в изготвянето годишен доклад за отчитане изпълнението на Стратегията за местно развитие, както и други доклади и справки за изпълнение на Стратегията за местно развитие, изисквани от управляващия орган на ПРСР;
* Да информира своевременно управляващия орган на ПРСР за проблеми, възникнали при изпълнението на Стратегията.
* Определя членовете на Комисията за избор на проекти към Сдружението при спазване изискванията на нормативната уредба;
* Изготвя и приема организационна структура, правилник и процедури за функционирането на изпълнителните органи на Сдружението;
* Избира и освобождава изпълнителните и оперативните звена на Сдружението, чиито функции и отговорности се регламентират във вътрешни правила и процедури на сдружението;
* Изпълнява разходването на бюджета на Сдружението, приет от Общото събрание.
* Делегира на експертни съвети и/или журита правомощия по оценка на проектните предложения, финансирани от Сдружението по подхода ЛИДЕР, подхода ВОМР или други финансиращи фондове и програми;
* Взема окончателни решения за финансиране на проекти по подхода ЛИДЕР, подхода ВОМР или други финансиращи фондове и програми;
* Управителния съвет управлява бюджета на Сдружението;
* Избира представители на Сдружението, които да участват в национални и европейски мрежи на селските региони;
* Взема решение относно участието на Сдружението в управлението и контрола на други юридически лица;
* Организира осигуряването на необходимата адекватна публичност на дейността на Сдружението и източниците му на финансиране, съгласно изискванията на нормативната уредба.

Чл. 44. (1) Управителния съвет се свиква на редовно заседание поне един път на три месеца по предварително обявен дневен ред. Заседанието се счита за редовно, ако на него присъстват повече от половината от членовете на Управителния съвет.

(2) Свикването на Управителния съвет става от Председателя.

(3) Управителния съвет може да бъде свикан и на извънредно заседание по искане на:

 1. Председателя;

 2. При писмено искане на 1/3 от неговите членове. Ако Председателят не свика заседание на Управителния съвет в едноседмичен срок, то заседанието може да се свика от всеки заинтересован член на Управителния съвет по реда на чл. 32, ал. 1 от ЗЮЛНЦ.

Чл. 45. Решенията на Управителния съвет се вземат с обикновено мнозинство от присъстващите освен решенията по чл. 14, ал. 2 и чл. 31, т. 3 и 6 от ЗЮЛНЦ, които се вземат с мнозинство от всички членове на Управителния съвет.

Чл. 46. Председателят и заместник-председателя на Управителния съвет на Сдружението са изборни длъжности с представителни и оперативни функции.

Чл. 47. Управителният съвет може да вземе решение и без да бъде провеждано присъствено заседание, ако протоколът за взетото решение бъде подписан без забележки и възражения за това от всички членове на Управителния съвет.

Чл. 48. Членовете на Управителния съвет носят солидарна отговорност за своите действия, с които увреждат интересите на Сдружението. Всеки от членовете на Управителния съвет може да бъде освободен от отговорност, ако се установи, че няма вина за настъпилите вреди.

Чл. 49. Председателят на Управителния съвет има следните правомощия:

* Ръководи оперативно текущата дейност на Сдружението;
* Представлява Сдружението пред трети лица, пред държавните органи, институции и учреждения, местни органи на власт и управление, обществени организации, финансови институции, данъчни органи, митнически органи, органи на НОИ, на НЗОК и трети физически и юридически лица в страната и чужбина
* Подготвя и предлага проекти за решения на Управителния съвет;
* Свиква и ръководи заседанията на Управителния съвет;
* Отчита се за дейността си пред Управителния съвет;
* Изготвя и представя доклад за дейността на Сдружението през отчетния период
* Осъществява функции по публично представителство на Сдружението на национално и международно ниво, когато няма избран от Управителния съвет представител на Стратегия за местно развитие.
* След определяне на щатният състав от Управителния съвет, назначава, освобождава, упражнява дисциплинарна власт и упражнява всички други права на работодател по смисъла на Кодекса на труда, по отношение на изпълнителния директор и другите служители на Сдружението, във връзка с извършване на неговата оперативна дейност.
* Подписва договори за финансиране на проекти от страна на Сдружението с бенефициенти от местните общности по правилата и разпоредбите на финансиращи организации, включително с МЗХ по подхода ЛИДЕР и/или подхода ВОМР;
* Решава и други въпроси, свързани с дейността на Сдружението в съответствие с устава;

Чл. 50. (1) При отсъствие на Председателя, посочен от него заместник-председател на Управителния съвет изпълнява функциите му съгласно Устава.

(2) В случаите когато Председателят и/или заместник-председателя отсъстват и/или са в невъзможност да упражнят своите правомощия и/или са в наличие на конфликт на интереси, правомощията на Председателя се изпълняват от Изпълнителният директор.

**V. ИЗПЪЛНИТЕЛЕН ДИРЕКТОР.**

Чл. 51. Изпълнителения директор се избира и назначава от Управителния съвет и може и да не е член на Сдруженуето.

Чл. 52. (1) Изпълнителния директор:

* Отговаря за прилагането на Стратегията за местно развитие, като конкретните му правомощия се определят с договора за наемане и утвърдената длъжностна характеристика, утвърдена от Управителния съвет;
* Осигурява изпълнението на решенията на Управителния съвет във връзка с възложените му правомощия;
* Решава въпроси, които в съответствие с Устава на Сдружението му бъдат възложени от УС;
* Изпълнява правомощията на Председателя на Управителния съвет, в случаите посочени в чл. 50, ал.2 от настоящия устав.
* Получава възнаграждение за дейността си, чийто размер се определя от Управителния съвет в съответствие с изискванията на нормативната уредба и приетата Стратегия за местно развитие.

(2) Изпълнителният директор трябва да отговаря на следните изисквания:

* Завършено висше образование, най-малко степен „магистър“;
* Общ професионален стаж най-малко 5 год.
* Наличие на управленски опит най-малко две години;
* Опит в управление и мониторинг на проект, програма или Стратегия със стойност над 100 хиляди лева, финансирани от ЕС или от други международни донори;

**VI. ГОДИШНО ПРИКЛЮЧВАНЕ**

**Документи по годишното приключване**

Чл. 53. Ежегодно до края на месец февруари Управителният съвет съставя за изтеклата календарна година, годишен финансов отчет и доклад за дейността. Счетоводният отчет и доклада се публикуват на сайта на Стратегия за местно развитие;

**Съдържание на отчета за дейността.**

Чл. 54. В отчета за дейността се описва протичането на дейността и състоянието на сдружението и се разяснява годишният финансов отчет.

**Назначаване на независими одитори.**

Чл. 55. (1) При необходимост от осъществяването на задължителен независим одит, регистрираните одитори се определят от Общото събрание.

(2) Когато е визникнала необходимост и Общото събрание не е избрало регистриран одитор до изтичане на календарната година, регистрираните одитори се определя от Управителния съвет.

**Приемане на годишното приключване**

Чл. 56. Годишният финансов отчет, отчетът за дейността и докладът на регистрирания одитор се приемат от Управителния съвет, след което се внасят за разискване на свиканото за целта редовно Общо събрание.

**Задължителна отчетна информация**

Чл. 57. Съгласно разпоредбите Закона за счетоводството, сдружението ще изготвя отчетна информация при спазване на принципите за откритост, достоверност и своевременност.

**Дивиденти**

Чл. 58. Сдружението не разпределя печалба.

**Книги на сдружението**

Чл. 59. (1) На заседанията на Общото събрание и на Управителния съвет се води протокол, в който се отразяват взетите решения. Протоколите се удостоверяват с подписите на председателя на съответния орган и на протоколчика. Протоколите се съхраняват от председателя на Управителния съвет. Членовете на сдружението и членовете на Управителния съвет могат да се запознават със съдържанието на протоколите.

(2) Сдружението поддържа актуален списък на членовете си, в който се записват имената и адресите на всички членове, ЕГН, професията и занятието им, както и наименованието, седалището и адреса на управление, ЕИК/БУЛСТАТ на членовете - юридически лица.

(3) Юридическото лице с нестопанска цел за осъществяване на общественополезна дейност изготвя доклад за дейността си веднъж годишно, който трябва да съдържа данни относно:

1. Осъществените дейности, изразходваните за тях средства, връзката им с целите и програмата на организацията и постигнатите резултати;

2. Размера на безвъзмездно полученото имущество и приходите от другите дейности за набиране на средства;

3. Вида, размера, стойността и целите на получените и предоставени дарения, както и данни за дарителите;

4. Финансовия резултат;

(4) Годишният доклад за дейността и финансовия отчет се предоставят на хартиен и електронен носител в Централния регистър на ЮЛНЦ при Министерство на правосъдието.

**VII. ПРЕКРАТЯВАНЕ.**

**Основания за прекратяване**

Чл. 60. Сдружението се прекратява:

 1. по решение на Общото събрание;

 2. при обявяването му в несъстоятелност;

 3. с решение на окръжния съд по седалището на сдружението в определените от ЗЮЛНЦ случаи.

**VIII. ЛИКВИДАЦИЯ.**

Чл. 61. (1) При прекратяване на сдружението се извършва ликвидация, освен в случаите на преобразуване на сдружението.

(2) Ликвидацията се извършва от Управителния съвет на сдружението. Той извършва предвидените от Търговския закон действия по ликвидация на сдружението, осребряване на неговото имущество и удовлетворяване на кредиторите на сдружението.

(3) Общото събрание взема решение кому да бъде предоставено останалото след удовлетворяване на кредиторите имущество.

(4) Лицата, придобили имущество съгласно предходната алинея, отговарят за задълженията на сдружението до размера на придобитото.

**IX. ПРЕХОДНИ И ЗАКЛЮЧИТЕЛНИ РАЗПОРЕДБИ.**

Чл. 62. Промени в настоящия Устав могат да бъдат извършвани по реда предвиден в него и в Закона за юридическите лица с нестопанска цел.

Чл. 63. Относно тълкуването или прилагането на разпоредбите на настоящия устав се прилагат разпоредбите на Закона за юридическите лица с нестопанска цел, българското гражданско законодателство и приложимото общоевропейско законодателство.

**§1.** Настоящия устав е приет единодушно от всички присъствали на Учредителното общо събрание на Сдружение с нестопанска цел “Местна инициативна група ДЕВНЯ – СУВОРОВО“, състояло се на ...07.2023г.